b'\n_START_ARTICLE_\nJyrkk\xc3\xa4vuoren kalliomaalaus\n_START_SECTION_\nKallio ja sen sijainti\n_START_PARAGRAPH_\nKallio sijaitsee Rapoj\xc3\xa4rven lounaiskulmassa kapean puuta kasvavan kannaksen takana. Kallio kohoaa jyrk\xc3\xa4sti korkeuksiin, ja siin\xc3\xa4 on pystysuuntaisia suoria halkeamia. Sein\xc3\xa4m\xc3\xa4 aukeaa it\xc3\xa4kaakkoon. Paikalle p\xc3\xa4\xc3\xa4see kurssikeskuksen pihasta seuraamalla rantapolkua, jonka varrella se on noin 200 metrin p\xc3\xa4\xc3\xa4ss\xc3\xa4. Maalauksia voi tarkastella kannaksella seisten.\n_START_SECTION_\nMaalaus\n_START_PARAGRAPH_\nMaalattu alue on noin 11 metri\xc3\xa4 leve\xc3\xa4, ja eniten maalauksia sis\xc3\xa4lt\xc3\xa4v\xc3\xa4 alue on vasemmalla, mutta s\xc3\xa4\xc3\xa4n haalistamista kuvioista ei en\xc3\xa4\xc3\xa4 saa kunnolla selv\xc3\xa4\xc3\xa4. Punav\xc3\xa4ri vaikuttaa levinneelt\xc3\xa4 joka paikkaan, ja kuvioiden erottaminen samanv\xc3\xa4risest\xc3\xa4 taustasta on vaikeaa. My\xc3\xb6s j\xc3\xa4k\xc3\xa4l\xc3\xb6ityminen peitt\xc3\xa4\xc3\xa4 osan kuvioista niin, ett\xc3\xa4 ne j\xc3\xa4\xc3\xa4v\xc3\xa4t rikkonaisina vain osittain n\xc3\xa4kyviin. Pekka Kivik\xc3\xa4s on jakanut kuvat nelj\xc3\xa4\xc3\xa4n alueeseen (A\xe2\x88\x92D)._NEWLINE_Vasemmanpuoleinen alue A sis\xc3\xa4lt\xc3\xa4\xc3\xa4 noin 50 senttimetri\xc3\xa4 korkean ihmishahmon, hirviel\xc3\xa4imen takap\xc3\xa4\xc3\xa4n, ihmishahmon yl\xc3\xa4vartalon, joitakin katkelmia el\xc3\xa4inkuvioista ja venekuviota muistuttavan heikosti erottuvan maalauskuvion._NEWLINE_Keskialueella B on kaksi ihmishahmoa. Ylimm\xc3\xa4ll\xc3\xa4 on k\xc3\xa4dess\xc3\xa4 ik\xc3\xa4\xc3\xa4n kuin mutkitteleva k\xc3\xa4\xc3\xa4rmett\xc3\xa4 muistuttava sauva, ja alimmaisella on vasempaan k\xc3\xa4teen maalattu korostetusti viisi sormea. Sen oikealla puolella olevassa kuva-alueessa C on 36 senttimetri\xc3\xa4 pitk\xc3\xa4 hirvi, ja sen takana seisoo noin 50 senttimetri\xc3\xa4 korkea ihmishahmo. Suoraselk\xc3\xa4inen hirvi katsoo vasemmalle, ja siit\xc3\xa4 vartalon mitan p\xc3\xa4\xc3\xa4ss\xc3\xa4 hirven takana seisoo ihminen, joka ojentaa k\xc3\xa4tt\xc3\xa4 hirve\xc3\xa4 kohti._NEWLINE_Viimeinen kuva-alue D sis\xc3\xa4lt\xc3\xa4\xc3\xa4 vaakasuuntaisia punav\xc3\xa4rin j\xc3\xa4lki\xc3\xa4.'